b'\n_START_ARTICLE_\nElbasan\n_START_SECTION_\nZgodovina\n_START_PARAGRAPH_\nOzemlje, kjer danes stoji Elbasan, je bilo prvi\xc4\x8d poseljeno v \xc4\x8dasu Bizantinskega cesarstva kot voja\xc5\xa1ka postojanka na poti Via Egnatia, ki je predstavljala pomembno povezavo z zahodnim delom dr\xc5\xbeave. Takrat je bila prvi\xc4\x8d zgrajena utrdba (kastrum), dovolj velika za nastanitev cele legije, kateri je Via Egnatia predstavljala dekuman. Zraslo je naselje, takrat imenovano Scampinus (na anti\xc4\x8dnih zemljevidih, kot je Tabula Peutingeriana, tudi Scampis ali Hiscampis). V burnih stoletjih, ki so sledila, je bilo poru\xc5\xa1eno in opu\xc5\xa1\xc4\x8deno._NEWLINE_Ozemlje so leta 1466 osvojili Osmani. Mehmed II. je dal obnoviti anti\xc4\x8dni kastrum kot bazo za osvajalske pohode v sosednja ozemlja. S svojo strate\xc5\xa1ko lego je kraj takrat postal trgovsko sredi\xc5\xa1\xc4\x8de in se raz\xc5\xa1iril izven zidov utrdbe (predvsem proti jugu), notranji del pa je predstavljal jedro z upravnimi, voja\xc5\xa1kimi in drugimi poslopji, med njimi velikim javnim kopali\xc5\xa1\xc4\x8dem in mo\xc5\xa1ejo. Kasneje je bilo zgrajenih \xc5\xa1e ve\xc4\x8d mo\xc5\xa1ej, ki so predstavljale poselitvena sredi\xc5\xa1\xc4\x8da in v 17. stoletju, ko se je osmanska politika do religije nekoliko omilila, tudi kr\xc5\xa1\xc4\x8danska cerkev z okoli\xc5\xa1ko kr\xc5\xa1\xc4\x8dansko sosesko na severu. Osmani so spremenili geometri\xc4\x8dno pravilen uli\xc4\x8dni na\xc4\x8drt iz rimskih \xc4\x8dasov s kaoti\xc4\x8dno zavitimi ulicami, zna\xc4\x8dilnimi zanje. Zaznamovala jih je mno\xc5\xbeica rokodelskih delavnic in gostiln.'